钦定古今图书集成/明伦汇编/皇极典/第266卷 > 性理大全 > 君道
## 钦定古今图书集成/明伦汇编/皇极典/第266卷 > 性理大全 > 君道

元城刘氏曰：“《书》称尧之德曰：‘稽于众，舍己从人’。舜戒
其臣曰：‘予违汝弼，汝无面从，退有后言’。伊尹之告太
甲曰：‘有言逆于汝心，必求诸道；有言逊于汝志，必求
诸非道’。傅说之复于高宗曰：‘惟木从绳则正，后从谏
则圣’。然则古之聪明睿知之君，所以能大过于人者，
未有不以求谏为先务也。”

昔之圣人深居九重，以谓“竭其聪明犹不足以尽天
下之闻见”，遂以耳目之任付之台谏之官。而台谏之
论，每以天下公议为主。公议之所是，台谏必是之；公
议之所非，台谏必非之。人君所以不出户庭，而四海
九州之远物无遁情者，用此道也。

豫章罗氏曰：“人君纳谏之本，先于虚己。禹拜昌言，故
能纳谏；德宗强明自任，必能拒谏。”

朱子曰：“天子至尊无上，其居处则内有六寝、六宫，外
有三朝、五门。其嫔御、侍卫、饮食、衣服、货贿之官，皆领
于冢宰。其冕弁、车旗、宗祝、巫史、卜筮、瞽侑之官，皆领
于宗伯。有师以道之教训，有傅以傅其德义，有保以
保其身体。有师氏以媺诏之，有保氏以谏其恶。前有
凝，后有丞，左有辅，右有弼，其侍御仆从，罔匪正人，以”
旦夕承弼厥辟，出入起居，罔有不钦；发号施令，罔有
不臧。在舆有旅贲之规，位宁有官师之典，倚几有训
诵之谏，居寝有暬御之箴，临事有瞽史之道，宴居有
工师之诵。史为书，瞽为诗，工诵箴谏，大夫规诲；士传
言，庶人谤。商旅于市，百工献艺。动则左史书之，言则有右史书之。御瞽几，声之上下，不幸而至于有过，则
又有争臣七人，面列廷争，以正救之。盖所以养之之
备至于如此，是以恭己南面，中心无为，以守至正。而
貌之恭足以作肃，言之从足以作乂，视之明足以作
哲，听之聪足以作谋，思之睿足以作圣，然后能以八
柄驭群臣，八统驭万民，而赏无不庆，刑无不威，远无
不至，迩无不服，《傅说》所谓“奉若天道，建邦设都，树后
王君公，承以大夫师长，不惟逸豫，惟以乱民”，武王所
谓“亶聪明，作元后，元后作民父母”，所谓“天降下民，作
之君，作之师。”“惟其克相上帝，宠绥四方”，箕子所谓“皇
建其有极，敛时五福，用敷锡厥庶民”，“惟时厥庶民干
汝极，锡汝保极”，《董子》所谓“正心以正朝廷，正朝廷以
正百官，正百官以正万民，正万民以正四方”者，正谓
此也。